Utusan V.O.C. mulih saka nêgara Mataram dhèk jamane Sultan Agung mangun pêrang, mratelakake yèn têgal sawahe wong Mataram padha kêmêton bangêt. Bab iku sanyatane durung kêna kanggo pasêksèn tumrap ing karaharjaning wong cilik, awit tanah ing kono iku bumi lungguh kabèh, gadhuhaning para patuh. Yèn ing sabubaring pêpêrangan Sultan Agungan, pancèn wis têtela yèn wong cilik rêkasa têmênan uripe, marga maune akèh kang ora kobêr têtanèn.
